Sindicatul Naţional al Salariaţilor Comunelor şi Oraşelor din România reintră în calendarul de grevă
Sindicatul Naţional al Salariaţilor Comunelor şi Oraşelor din România reintră de luni în calendarul de grevă, deoarece expiră suspendarea acţiunii de protest convenită de comun acord cu guvernul.
Reprezentanţii angajaţilor din primării au anunţat că urmează o săptămână de greve de avertisment de câte două ore, în fiecare zi la o altă oră.
Şi, tot din cursul săptămânii viitoare, se va intra în grevă japoneză, cu exces de zel, ceea ce înseamnă că salariaţii vor rezolva petiţiile şi solicitările, dar la limita termenului prevăzut de lege.
Liderii sindicali spun că au primit asigurări de la guvern privind rezolvarea problemelor de natură salarială ultima dată în urmă cu aproximativ o lună, însă de atunci nu s-a întâmplat absolut nimic, iar 60.000 de angajaţi din primăriile de comune aşteaptă majorarea promisă de 500 lei brut.(Rador/ FOTO radioiasi.ro)